## Rješenje kojim se društvu Ceufin Brokers d.o.o. iz Zagreba, zabranjuje raspolaganje sa svim dionicama koje se vode na računu vrijednosnih papira broj 23523-DP/0 koji se vodi kod Središnje depozitarne agencije d.d., Zagreb...

### NN 92/2006 (17.8.2006.), Rješenje kojim se društvu Ceufin Brokers d.o.o. iz Zagreba, zabranjuje raspolaganje sa svim dionicama koje se vode na računu vrijednosnih papira broj 23523-DP/0 koji se vodi kod Središnje depozitarne agencije d.d., Zagreb...

# HRVATSKA AGENCIJA ZA NADZOR FINANCIJSKIH USLUGA

**2164**

Na temelju odredbe članka 15. stavka 1. točke 3. i članka 8. stavka 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 15. stavka 2. i stavka 4. točke 1. i članka 147. stavka 3. točke 1. i
stavka 4. Zakona o tržištu vrijednosnih papira (»Narodne novine« br. 84/02) u
predmetu nadzora nad poslovanjem društva Ceufin Brokers d.o.o. iz Zagreba,
Koturaška 73, Uprava Hrvatske agencija za nadzor financijskih usluga na sjednici
održanoj 3. kolovoza 2006. godine donijela je

## RJEŠENJE

I. Društvu Ceufin Brokers d.o.o. iz Zagreba, zabranjuje se raspolaganje sa svim
dionicama koje se vode na računu vrijednosnih papira broj 23523-DP/0 koji se
vodi kod Središnje depozitarne agencije d.d. Zagreb na rok od 3. kolovoza 2006.
godine do 1. listopada 2006. godine.
II. Nalaže se Središnjoj depozitarnoj agenciji d.d. iz Zagreba, da društvu
Ceufin brokers d.o.o. Zagreb blokira, odnosno onemogući otuđenje ili opterećenje
svih dionica, koje se vode na računu vrijednosnih papira broj 23523-DP/0 na rok
od 3. kolovoza 2006. godine do 1. listopada 2006. godine.
III. Nalaže se Središnjoj depozitarnoj agenciji d.d. iz Zagreba, da o učinjenom
iz točke II. ovog rješenja bez odgode obavijesti Hrvatsku agenciju za nadzor
financijskih usluga.
IV. Ovo rješenje objavit će se u »Narodnim novinama«.

```
Obrazloženje
```

Temeljem članka 27. stavak 8. Zakona o Hrvatskoj agenciji za nadzor financijskih
usluga (»Narodne novine« br. 140/05), Hrvatska agencija za nadzor financijskih
usluga (dalje: Agencija) postala je nadležna za sve postupke i predmete u radu
iz djelokruga i nadležnosti Komisije za vrijednosne papire Republike Hrvatske
(dalje: Komisija).
Postupak nadzora nad društvom Ceufin brokers d.o.o., Komisija je provela
sukladno odredbi članka 12. stavka 3. i članka 14. stavka 1. Zakona o tržištu
vrijednosnih papira (dalje u tekstu: Zakon), uzimajući u obzir prijavu
nalogodavca D. S., u svezi neizvršenih plaćanja od strane društva Ceufin brokers
d.o.o., a vezano na kupoprodaju dionica.
Komisija je temeljem provedenog postupka nadzora, 18. ožujka 2004. godine
donijela Rješenje (klasa: UP/I-041-01/03-01/56, urbroj: 567-04/04-28) kojim je
društvu Ceufin brokers d.o.o. oduzeta dozvola za obavljanje svih poslova s
vrijednosnim papirima s danom 1. travnja 2004. godine.
Komisija je 10. veljače 2005. godine donijela Rješenje (klasa: UP/I-041-01/03-01/63,
urbroj: 567-04/05-31) kojim društvu Ceufin brokers d.o.o. zabranjuje
raspolaganje sa svim dionicama koje se vode na njegovom računu vrijednosnih
papira broj 23523-DP/0 koji se vodi kod Središnje depozitarne agencije d.d.
Zagreb na rok od 60 dana.
Komisija je 18. ožujka 2005. godine donijela Rješenje kojim društvima Mias
d.o.o. i Roza d.o.o. zabranjuje raspolaganje sa svim dionicama Domaće tvornice
rublja d.d., (dalje: DTR), koje se vode kod Središnje depozitarne agencije d.d.
Zagreb na rok od 60 dana.
Agencija je 6. travnja 2006. godine donijela Rješenje kojim se poništava
transakcija prijenosa 17.300 dionica izdavatelja DTR, Zagreb, s društva Ceufin
brokers d.o.o. na društvo Roza d.o.o., Varaždin i transakcija prijenosa 16.700
dionica izdavatelja DTR, s društva Ceufin brokers d.o.o. na društvo Mias d.o.o.,
Osijek.
Agencija je 2. lipnja 2006. godine donijela Rješenje (klasa:UP/I-041-01/06-01/01,
urbroj: 326-104/06-23) kojim društvu Ceufin brokers d.o.o. zabranjuje
raspolaganje sa svim dionicama koje se vode na njegovom računu vrijednosnih
papira broj 23523-DP/0 koji se vodi kod Središnje depozitarne agencije d.d.
Zagreb na rok od 5. lipnja 2006. do 2. kolovoza 2006. godine.
Društvo Ceufin brokers d.o.o. nije ni do današnjeg dana dostavilo Agenciji
dokaze o ispunjenju svih obveza prema nalogodavcima, te Agencija u cilju
sprečavanja nastajanja daljnje štete za nalogodavce i nadalje donosi rješenje o
zabrani raspolaganja svim dionicama.
I) Temeljem članka 15. stavak 4. točka 2. Zakona, kada utvrdi nezakonitosti i
nepravilnosti kojima se ugrožava položaj sudionika na tržištu kapitala, Agencija
će obustaviti sve radnje prijenosa vlasništva s računa prenositelja na račun
stjecatelja kod Središnje depozitarne agencije d.d., ako Agencija raspolaže s
podacima koji ukazuju na sumnju da su vrijednosne papiri stečeni na nezakonit
način.
Kako Agencija raspolaže sa podacima koji ukazuju na manipulaciju iz članka 150.
stavak 1. točka 1. Zakona, odnosno da su vrijednosni papiri stečeni radnjama u
suprotnosti sa Zakonom, valjalo je riješiti kao u točki I. izreke ovog Rješenja.
II) Člankom 147. stavkom 3. točkom 1. Zakona, propisano je da je u svrhu zaštite
interesa ulagatelja, Agencija ovlaštena donijeti odluku kojom se može naložiti
Središnjoj depozitarnoj agenciji d.d. da poduzme radnje kojima blokira, odnosno
onemogućuje otuđenje ili opterećenje upisanim vrijednosnim papirima ako Agencija
raspolaže podacima koji ukazuju na sumnju da su vrijednosni papiri upisani na
računu ulagatelja stečeni radnjama koje su u suprotnosti sa Zakonom.
Kako Agencija raspolaže s podacima koji ukazuju na manipulaciju iz članka 150.
stavak 1. točke 1. Zakona, odnosno da su vrijednosni papiri stečeni radnjama u
suprotnosti sa Zakonom, valjalo je riješiti kao u točki I. izreke ovog Rješenja.
III) Kako je člankom 147. stavkom 4. Zakona propisano da mjera zabrane otuđenja
ili opterećenja vrijednosnih papira koju nalaže Agencija, ne može biti duža od
60 dana, valjalo je odlučiti kao u točkama I. i II. izreke ovog Rješenja.
IV) Rješenje je potpisano na temelju ovlasti predsjednika Uprave gosp. Ante
Samodola u smislu članka 4. stavak 3. Zakona o Hrvatskoj agenciji za nadzor
financijskih usluga (»Narodne novine« broj 140/05) i članka 10. Statuta Hrvatske
agencije za nadzor financijskih usluga (»Narodne novine« broj 31/06).
V) Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog rješenja.

Klasa: UP/I-041-02/06-01/01
Urbroj: 326-104/06-29
Zagreb, 3. kolovoza 2006.

Član Uprave
**Ivica Letinić**, v. r.

Rješenje, NN 92/2006-2164
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)